அம்பாளின் திருமுகத்தை உற்றுப்பார்க்க அழகிய திருக்கண்கள் அமுதைப் பொழியும். கொடுத்துச் சிவந்த அந்த திருக்கரங்கள் மாயை எனும் கடலில் வீழ்வோரை நேசக்கரம் கொண்டு தூக்குவாள். ஞானத்தைத் தந்து பிறவிப் பெருங்கடலைத் தாண்டுவிப்பாள். வேறெங்கும் காணமுடியாத ஒரு அற்புதம் வெளிப்பிராகாரத்திலுள்ள கருவறை அமைந்த இடம் தாமரை பீடத்தின் மீது அமைந்திருப்பதே. சிற்பநுட்பங்கள் வாய்ந்த கமலபீடம் பார்ப்பதற்கு அரிதானது, அதேசமயம் அழகானது. தாமரையின் மீது அமைந்துளள் இக்கோயில் மகாலட்சுமியை நினைவுபடுத்துகிறது. அருவமாக லட்சுமி தேவியார் இங்கு அமர்ந்து பூஜிக்கிறாளோ என்று எண்ணத் தோன்றுகிறது. அது மட்டுமல்லாது குண்டலினி எனும் யோகசக்தியானது ஸஹஸ்ராரம் எனும் ஆயிரம் தாமரை இதழ்களாக விரிவடைவதுபோல், இத்தலத்தை தரிசிப்போர் யோகசக்தியில் சிறந்து விளங்குவர் என்கிறார்கள். ஏனெனில், வியாக்ரபாதரோடு எப்போதும் உடனிருக்கும் பதஞ்சலி முனிவர் யோகத்திற்கே அதிபதி என்பதை பதஞ்சலி யோகசாஸ்திரமே சான்று.